หุ้นเอเชียเขียวยกแผง คลายกังวลสงครามการค้ารับ “ทรัมป์” เปิดทางเจรจายกเว้นภาษีนำเข้า
หุ้นเอเชียเขียวยกแผง คลายกังวลสงครามการค้ารับ “ทรัมป์” เปิดทางเจรจายกเว้นภาษีนำเข้า
9 มี.ค. 2561

ผู้สื่อข่าวรายงานว่า ตลาดหุ้นเอเชียปรับตัวเพิ่มขึ้นในเช้าวันนี้ หลังจากประธานาธิบดีโดนัลด์ ทรัมป์แห่งสหรัฐ ได้ลงนามในคำสั่งประธานาธิบดีเพื่อใช้มาตรการเรียกเก็บภาษีนำเข้าเหล็กและอลูมิเนียม แต่ยกเว้นแคนาดาและเม็กซิโก พร้อมส่งสัญญาณเปิดทางให้ประเทศอื่นๆสามารถเจรจากับสหรัฐเพื่อขอการยกเว้นภาษีดังกล่าวได้
โดย ดัชนี NIKKEI 225 ตลาดหุ้นญี่ปุ่นเปิดวันนี้ที่ 21,594.22 จุด เพิ่มขึ้น 226.15 จุด, +1.06% ดัชนี SSE Composite ตลาดหุ้นจีนเปิดวันนี้ที่ 3,291.43 จุด เพิ่มขึ้น 3.02 จุด, +0.09% ดัชนี HSI ตลาดหุ้นฮ่องกงเปิดวันนี้ที่ 30,858.27 จุด เพิ่มขึ้น 203.75 จุด, +0.66% ดัชนี TAIEX ตลาดหุ้นไต้หวันเปิดวันนี้ที่ 10,847.74 จุด เพิ่มขึ้น 24.50 จุด, +0.23% ดัชนี KOSPI ตลาดหุ้นเกาหลีใต้เปิดวันนี้ที่ 2,443.43 จุด เพิ่มขึ้น 10.35 จุด, +0.43% ดัชนี FTSE STI ตลาดหุ้นสิงคโปร์เปิดวันนี้ที่ 3,494.43 จุด เพิ่มขึ้น 13.99 จุด, +0.40% ดัชนี FBMKLCI ตลาดหุ้นมาเลเซียเปิดวันนี้ที่ 1,842.10 จุด เพิ่มขึ้น 2.48 จุด, +0.13%
ทั้งนี้ ปธน.ทรัมป์ได้ลงนามในคำสั่งประธานาธิบดี เพื่อใช้มาตรการเรียกเก็บภาษีนำเข้าเหล็กในอัตรา 25% และอลูมิเนียม 10% จากประเทศต่างๆ ยกเว้นแคนาดาและเม็กซิโก โดยมาตรการดังกล่าวจะมีผลบังคับใช้ใน 15 วัน
นอกเหนือจากการยกเว้นภาษีให้กับเม็กซิโกและแคนาดา ซึ่งเป็นสองประเทศคู่ค้าในข้อตกลงการค้าเสรีอเมริกาเหนือ (NAFTA) แล้ว ปธน.ทรัมป์ยังส่งสัญญาณว่าอาจจะยกเว้นภาษีให้กับประเทศอื่นๆ หากประเทศเหล่านี้เจรจาและสามารถตกลงกับสหรัฐได้ว่าสินค้าเหล็กและอลูมิเนียมของพวกเขาจะไม่ส่งผลกระทบต่อความมั่นคงของสหรัฐ
นอกจากนี้ นักลงทุนยังขานรับข่าวที่ว่า นายโดนัลด์ ทรัมป์ ได้ตกลงที่จะพบปะกับนายคิม จอง อึน ผู้นำสูงสุดเกาหลีเหนือ ภายในเดือนพฤษภาคมนี้
ทั้งนี้ นักลงทุนจับตาตัวเลขการจ้างงานนอกภาคเกษตรประจำเดือนก.พ.ของสหรัฐซึ่งจะมีการเปิดเผยในวันนี้ ขณะที่นักวิเคราะห์คาดการณ์ว่า ตัวเลขจ้างงานเดือนก.พ.จะเพิ่มขึ้น 200,000 ตำแหน่ง
 
 